钦定古今图书集成/明伦汇编/氏族典/第130卷 > 陈新甲
## 钦定古今图书集成/明伦汇编/氏族典/第130卷 > 陈新甲

按《明外史陈新甲传》：“新甲，长寿人，举于乡，为定州知
州。崇祯元年，迁刑部员外，进郎中，迁宁前兵备佥事，
甚著劳绩。四年，大凌新城被围，援师云集，皆赖其征
缮。及城破，坐削籍。巡抚方一藻惜其才，请留之。监视
中官马云程亦以为言，报可。寻进副使。七年，擢右佥
都御史，巡抚宣府。九年，内艰归。十一年，宣大总督卢”
象昇丁外艰，杨嗣昌荐新甲堪代。诏擢兵部右侍郎
兼右佥都御史，夺情任之。既抵近畿，会大兵深入内
地，诏新甲受代，即督所部兵协御。未几，象昇战殁，孙
传庭代统其军，新甲与相倚仗，终不敢战。顺天巡按
刘呈瑞劾新甲前后逗挠。新甲愤，历陈功状，言“呈瑞
挟仇。”帝不问，召为兵部尚书。十四年，贼陷雒阳，襄阳、
福、襄二王被难，镌新甲三秩视事。寻论秋防功，复所
镌秩。十五年，松山、锦州并破，言官劾新甲，新甲屡乞
罢，不从。新甲雅有才，晓边事，然不能持廉深，结中贵
为援，故谏官言不能入。是时李自成纵横河南，郡县
相踵陷没。言官劾新甲者，章至数十。新甲请罪，章亦
十馀上。帝辄慰留。初，新甲以南北交急，遣使议和，私
言于傅宗龙。宗龙以语大学士谢陞。升见疆事大坏，
述宗龙之言于帝。帝召谕新甲密图之，而外廷不知
也。帝既以和议委新甲，手诏往返者数十，皆戒以勿
泄。一日，所遣马绍愉以密语报，新甲视之，置几上。其
家僮误以为塘报，付之抄传。于是言路哗然。帝愠甚，
严旨切责，令自陈新甲，反自诩其功。帝益怒。给事中
马嘉植劾之，遂下狱，弃于市。